কসবায় উদ্ধার মা-বাবা ও শিশুর ঝুলন্ত দেহ

কলকাতা: ট্যাংরা কাণ্ডের (Tangra Incident) পর এবার শিরোনামে কসবা (Kasba)। হালতুতে উদ্ধার একই পরিবারের তিন সদস্যের দেহ। মৃতদের মধ্যে রয়েছে বাবা-মা ও তাঁদের আড়াই বছরের নাবালক ছেলে।

ঘটনা প্রসঙ্গে কলকাতা পুলিশের গোয়েন্দা প্রধান রূপেশ কুমার বলেন, “কসবা থানা এলাকায় একটি বাড়ি থেকে উদ্ধার হয়েছে তিনজনের দেহ। তাদের দেহগুলি ঝুলন্ত অবস্থায় সেখান থেকে উদ্ধার করা হয়েছে । হাসপাতালে নিয়ে গেলে তাঁদের মৃত ঘোষণা করা হয় ।”

আরও পড়ুন: কুমোরটুলির দেহভরা ট্রলিব্যাগ কেসে চাঞ্চল্যকর মোড়!

পুলিশ সূত্রে খবর, মৃতদের নাম সোমনাথ রায় (৪০), সুমিত্রা রায় (৩৫) এবং তাঁদের আড়াই বছরের ছেলের দেহ উদ্ধার হয়েছে। বাবার সঙ্গে শিশুটির দেহ বাঁধা অবস্থায় মিলেছে৷ ঘটনার তদন্তে নেমেছে লালবাজারের হোমিসাইড বিভাগের গোয়েন্দারা।

স্থানীয় বাসিন্দা সূত্রে খবর, ব্যবসার সঙ্গে যুক্ত ছিল পরিবারটি৷ তবে ইদানীং বাজারে কিছু ধার দেনা হয়ে গিয়েছিল৷ সম্প্রতি ওই বাড়িতে পাওয়াদাররা টাকা চাইতেও এসেছিল৷ ধার দেনার কারণে এই ঘটনা? নাকি নেপথ্যে অন্য কিছু? তদন্তে গোয়েন্দারা।